RESPUBLIKANING TRANSPORT-TRANZIT INFRATUZILMASINI YANADA RIVOJLANTIRISh BO‘YIChA ChORA-TADBIRLAR TO‘G‘RISIDA

Respublikaning zamonaviy transport-tranzit infratuzilmasini yanada rivojlantirish, Navoiy shahar aeroporti bazasida tashkil etilayotgan xalqaro intermodal logistika markazi orqali tranzit yuklar olib o‘tish hajmini ko‘paytirish maqsadida:
 1. Quyidagilar:
 “Korean Eyr” aviakompaniyasi (Koreya Respublikasi) 2008-yil avgustdan Navoiy shahar aeroportida Seul va Milan shaharlari o‘rtasidagi yuk tashish reyslarining oraliq texnik qo‘nishlarini amalga oshirib kelayotganligi;
 “O‘zbekiston havo yo‘llari” MAK va “Korean Eyr” aviakompaniyasi o‘rtasida ikkita A-300-600R samolyotini 5 yil muddatga, bitta samolyotga oyiga 100 ming AQSh dollari ijara haqi to‘lagan holda ijaraga olish to‘g‘risida bitimlar imzolanganligi;
 erishilgan kelishuvlar natijasida 2009-yil 20-aprelda va 4-mayda “O‘zbekiston havo yo‘llari” MAK tomonidan ikkita A-300-600R samolyoti olinganligi;
 ikkita A-300-600R samolyotining tijorat uchishlari “O‘zbekiston havo yo‘llari” MAK ekipaji tomonidan Navoiy shahar aeroportidan “Korean Eyr” aviakompaniyasi belgilab beradigan xalqaro yo‘nalishlar bo‘yicha amalga oshirilishi, bu esa Navoiy shahar aeroportini “Korean Eyr” aviakompaniyasining global logistika tarmog‘iga integratsiya qilish imkonini berishi;
 ikkita A-300-600R samolyotidan foydalanish bo‘yicha “O‘zbekiston havo yo‘llari” MAK xizmatlari uchun to‘lov “Korean Eyr” aviakompaniyasi tomonidan ushbu aviakompaniyalar o‘rtasidagi tijorat bitimlari doirasida amalga oshirilishi ma’lumot uchun qabul qilinsin.
 2. Quyidagilar:
 “O‘zbekiston havo yo‘llari” MAK olib kirilayotgan ikkita A-300-600R samolyoti va unga parvoz aptechkasi sifatidagi ehtiyot qismlar uchun — bojxona to‘lovlari (bojxona rasmiylashtiruvi uchun yig‘imlar bundan mustasno);
 “Korean Eyr” aviakompaniyasi ikkita A-300-600R samolyotining ijarasi to‘g‘risidagi bitim doirasida olinadigan daromadlar bo‘yicha — yuridik shaxslarning foyda solig‘ini to‘lashdan ozod etilsin.
 3. O‘zbekiston Respublikasi Davlat bojxona qo‘mitasi ikkita A-300-600R samolyotining istisno tariqasida besh yil muddatga “vaqtinchalik olib kirish” rejimida bojxona rasmiylashtiruvidan o‘tkazilishini ta’minlasin.
 4. “O‘zbekiston havo yo‘llari” MAK ikkita A-300-600R samolyoti tayyorgarlik ko‘rgan ekipajlar va muhandis-texnik xodimlar tomonidan ishlatilishini, shuningdek, mahsulot yetkazib beruvchi kompaniyalar bilan sug‘urtalash hamda ijaraga olingan samolyotlarni xavfsiz ishlatish uchun zarur bo‘lgan ehtiyot qismlar va boshqa buyumlar xarid qilish yuzasidan shartnomalar tuzilishini ta’minlasin.
 5. O‘zbekiston Respublikasi Parvozlar xavfsizligini nazorat qilish davlat inspeksiyasi ikkita A-300-600R samolyotini belgilangan tartibda O‘zbekiston Respublikasi Fuqaro havo kemalarining davlat reyestrida ro‘yxatga olsin.
 6. Mazkur qarorning ijrosini nazorat qilish O‘zbekiston Respublikasining Bosh vaziri Sh.M. Mirziyoyev zimmasiga yuklansin.